Los Angeles Rams varð í nótt meistari í NFL-deildinni í amerískum fótbolta. Rams hafði betur á móti Cincinatti Bengals í leiknum um Ofurskálina eða Superbowl eins og Bandaríkjamenn kalla leikinn.
Leikurinn var jafn og spennandi allt fram til loka, en vörn heimamanna tryggði liðinu annan sigur félagsins í sögunni. Lokatölur urðu 23-20 fyrir Los Angeles Rams. Þegar innan við ein og hálf mínúta var eftir af leiknum skoraði Cooper Kupp snertimark fyrir hrútana frá Los Angeles. Gestirnir reyndu að svara fyrir sig en varnarmaðurinn Aaron Donald náði til Joe Burrow, leikstjórnanda Cincinatti, og felldi hann. Alls tókst Donald að fella Burrow átta sinnum í leiknum, sem er met í úrslitaleik NFL-deildarinnar. Sigurinn var annar sigur Rams í sögunni. Sá fyrri vannst árið 2000 þegar liðið hafði aðsetur í St. Louis. Þrautaganga Cincinatti Bengals heldur áfram. Þetta var í þriðja sinn sem liðið kemst í úrslitaleikinn, en líkt og árin 1982 og 1989 var niðurstaðan tap.
Rússneska skautakonan Kamila Valieva fær að halda áfram þátttöku á Ólympíuleikunum í Beijing þrátt fyrir að fallið á lyfjaprófi. CAS, Alþjóða íþróttadómstóllinn hafnaði kröfu Alþjóðaólympíunefndarinnar, Alþjóðalyfjastofnunarinnar og Alþjóðaskautasambandsins um að bannið skyldi halda. Hún getur því tekið þátt í einstaklingskeppninni í listdansi á skautum sem hefst í Beijing á morgun. CAS vísar til sérstakra aðstæðna Valievu, þar á meðal vegna aldurs hennar. Hún er aðeins 15 ára. Matthieu Reeb, yfirmaður dómstólsins, sagði dómarana sammála um að það gæti valdið henni varanlegum skaða að banna henni að taka þátt í Ólympíuleikunum. Rússneska ólympíunefndin fagnaði úrskurðinum. Valieva féll á lyfjaprófi í desember og komst það upp rétt fyrir verðlaunaafhendinguna í liðakeppni Ólympíuleikanna fyrir viku síðan. Hjartalyfið trimet-azdine fannst í blóðsýni Valievu á rússneska meistaramótinu í desembe. Lyfið eykur blóðflæði til hjartans og er á bannlista WADA, Alþjóða lyfjaeftirlitsins.
